[Foto’s] Nazi-vlae en vuurwapens in Bothasig gevindNazi-vlae wat op die toneel in Bothasig, Kaapstad gevind is Foto: African News Agency Die Suid-Afrikaanse Polisiediens het ŉ wenk ontvang en vuurwapens, ammunisie, weermagtoerusting en Nazi-vlae in Bothasig, Kaapstad, gevind. “Die provinsiale ondersoekeenheid is na ŉ huis in Vryburgerstraat nadat hulle ŉ wenk van die publiek ontvang het,” het die polisie Vrydag gesê. “Die beamptes het omstreeks 11:40 die woonstel agter die huis betree en beslag gelê op twee vuurwapens, twee knaldempers, ŉ teleskoop, verskeie magasyne en ŉ groot aantal ammunisie van verskeie kalibers, insluitend R1’s, R5’s, 9mm en .45’s.” Volgens die polisie het beamptes ook weermag-, opleidings- en herlaaitoerusting, asook Nazi-vlae en -memorabilia gekonfiskeer. “Alhoewel niemand in hegtenis geneem is nie, is ŉ persoon van belang geïdentifiseer,” lui die verklaring. “Die besonderhede van al die items sal bekend gemaak word sodra speurders die ondersoek op die toneel afgehandel het.”